ราคาทองปิดร่วงกว่า 21 ดอลล์! นักลงทุนเทขายหลังตลาดหุ้นพุ่ง
สัญญาทองคำตลาดนิวยอร์กปิดร่วงลงเมื่อคืนนี้ (12 ก.ค.) เนื่องจากนักลงทุนขายทองคำซึ่งเป็นสินทรัพย์ที่ปลอดภัย และหันไปลงทุนในสินทรัพย์เสี่ยงซึ่งให้ผลตอบแทนสูงกว่า หลังจากตลาดหุ้นสหรัฐทะยานขึ้นติดต่อกัน 3 วันทำการ
13 ก.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 21.30 ดอลลาร์ หรือ 1.57% ปิด (12 ก.ค.) ที่ระดับ 1,335.30 ดอลลาร์/ออนซ์, สัญญาโลหะเงินส่งมอบเดือนก.ย.ลดลง 13.30 เซนต์ หรือ 0.66% ปิดที่ 20.171 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 10.20 ดอลลาร์ หรือ 0.92% ปิดที่ 1,097.90 ดอลลาร์/ออนซ์ และสัญญาพัลลาเดียมส่งมอบเดือนก.ย.ลดลง 3.20 ดอลลาร์ หรือ 0.5% ปิดที่ 628.95 ดอลลาร์/ออนซ์
นักลงทุนยังคงเดินหน้าเทขายทองคำและหันไปลงทุนในสินทรัพย์เสี่ยง เช่นหุ้น ซึ่งให้อัตราผลตอบแทนที่สูงกว่า หลังจากตลาดหุ้นสหรัฐทะยานขึ้นติดต่อกัน 3 วันทำการ เนื่องจากข้อมูลแรงงานที่แข็งแกร่งของสหรัฐ โดยกระทรวงแรงงานสหรัฐเปิดเผยเมื่อวันศุกร์ว่า ตัวเลขการจ้างงานนอกภาคเกษตรเดือนมิ.ย.พุ่งขึ้น 287,000 ตำแหน่ง จากระดับ 38,000 ตำแหน่งในเดือนพ.ค. ทั้งนี้ ตัวเลขจ้างงานเดือนมิ.ย.เพิ่มขึ้นมากกว่าที่นักวิเคราะห์คาดการณ์ว่า จะเพิ่มขึ้นเพียง 175,000 ตำแหน่ง
นอกจากนี้ ตลาดหุ้นสหรัฐยังได้รับปัจจัยบวกล่าสุดจากกระแสคาดการณ์ที่ว่า ธนาคารกลางอังกฤษ (BoE) จะปรับลดอัตราดอกเบี้ยและเพิ่มวงเงินการซื้อพันธบัตรตามมาตรการผ่อนคลายเชิงปริมาณ (QE) ในการประชุมวันพรุ่งนี้ โดยมีเป้าหมายเพื่อรับมือกับผลกระทบที่จะเกิดขึ้นหลังจากที่อังกฤษได้ลงประชามติแยกตัวออกจากสหภาพยุโรป (Brexit)